## Naredba o plovidbi u prolazu u šibensku luku, u Pašmanskom tjesnacu, u prolazu Mali ždrelac i Vela vrata, rijekama Neretvom i Zrmanjom, te o zabrani plovidbe Pelješkim i Koločepskim kanalom, dijelovim

### NN 28/1997 (12.3.1997.), Naredba o plovidbi u prolazu u šibensku luku, u Pašmanskom tjesnacu, u prolazu Mali ždrelac i Vela vrata, rijekama Neretvom i Zrmanjom, te o zabrani plovidbe Pelješkim i Koločepskim kanalom, dijelovim

# **MINISTARSTVO POMORSTVA, PROMETA I VEZA**

Na temelju članka 1043. točaka 15., 26. i 27. Pomorskoga zakonika ("Narodne
novine", br. 17/94, 74/94 i 43/96), ministar pomorstva, prometa i
veza donosi

## **NAREDBU**

### **O PLOVIDBI U PROLAZU U ŠIBENSKU LUKU, U PAŠMANSKOM TJESNACU, U PROLAZU MALI ŽDRELAC I VELA VRATA, RIJEKAMA NERETVOM I ZRMANJOM, TE O ZABRANI PLOVIDBE PELJEŠKIM I KOLOČEPSKIM KANALOM, DIJELOVIMA SREDNJEGA KANALA, MURTERSKOGA MORA I ŽIRJANSKOGA KANALA**

I. OPĆA ODREDBA

1. Ovom se naredbom uređuje način i uvjeti plovidbe hrvatskih i stranih
brodova, hrvatskih i stranih ratnih brodova i tehničkih plovnih objekata
(u daljnjem tekstu: brod), te hrvatskih i stranih brodica (u daljnjem tekstu:
brodica), u prolazu u šibensku luku, u Pašmanskom tjesnacu, u prolazu u
Mali ždrelac i Vela vrata, te rijekama Neretvom i Zrmanjom, kao i zabrana
plovidbe Pelješkim i Koločepskim kanalom, te dijelovima Srednjega kanala,
Murterskoga mora i Žirjanskoga kanala.

II. PLOVIDBA U PROLAZU U ŠIBENSKU LUKU

1. Granice prolaza u šibensku luku jesu:

1) s vanjske strane - linija koja spaja svjetionik na rtu Jadrija sa
svjetlom na pličini Ročni;

2) s unutrašnje strane - linija koja spaja svjetlo na pličini Paklena
s rtom Martinska.

2. Brod preko 50 GT i svaki njegov brod s tegljem (bez obzira na veličinu
i jačinu tegljača i tegljenoga broda) može ploviti prolazom u šibensku
luku (u daljnjem tekstu prolaz) samo pošto mu signalna postaja na njegovo
traženje dozvoli plovidbu kroz kanal i označi signalom, određenim ovom
naredbom, da je plovidba kanalom slobodna.

Odredba stavka 1. ove točke primjenjuje se i na brodove koji plovidbu
započinju s veza ili nekoga drugog mjesta u kanalu.

3. Brod preko 20.000 DWT može ploviti kanalom samo uz pomoć dvaju tegljača,
a brod preko 10.000 DWT nosivosti može ploviti kanalom Sv. Ante samo uz
pomoć jednoga tegljača.

4. Brod do zaključno 50 GT, osim brod s tegljem, može ploviti kanalom
uvijek i bez dozvole.

Ne smatra se tegljem, u smislu ove naredbe, tegalj koji se sastoji od
jedne brodice.

5. Brod koji prema odredbi točke 2. ove glave mora tražiti dozvolu za
uplovljenje u kanal, dozvolu traži ovim signalima:

1) danju - signalnom zastavom "Z" Međunarodnoga signalnog
kodeksa;

2) noću - bijelim svjetlom postavljenim iznad crvenoga, vidljivog sa
svih strana horizonta na udaljenosti od dviju nautičkih milja ili davanjem
dvaju dugih i dvaju kratkih svjetlosnih signala (signal "Z" Morzeove
abecede).

6. Signali iz točke 5. ove glave moraju se istaknuti:

1) prilikom namjeravanoga uplovljenja u luku Šibenik - 10 minuta prije
dolaska broda pred ulaz u kanal;

2) prilikom namjeravanoga isplovljenja broda iz luke Šibenik - 10 minuta
prije otpuštanja posljednjega veza.

Ako signalna postaja duže vremena ne odgovori na signal, brod može ubrzati
odgovor davanjem dvaju dugih i dvaju kratkih zvučnih signala (signal "Z"
Morzeove abecede).

Brod koji plovidbu kanalom započinje s veza ili nekoga drugog mjesta
u kanalu, može zatražiti dozvolu za plovidbu kanalom, osim davanjem signala
iz stavka 1. ove točke, i telefonom, odnosno radiotelefonom.

7. Ako se brod iz točke 2. ove glave namjerava zadržati u kanalu, mora
prilikom traženja dozvole za plovidbu kanalom, obavijestiti jednu od signalnih
postaja da će se zadržati u kanalu.

8. Ako brod iz točke 2. ove glave prilikom plovidbe kroz kanal pretrpi
nezgodu, pa ne može nastaviti plovidbu, mora o tome obavijestiti jednu
od signalnih postaja, danju signalnom zastavom "F" Međunarodnoga
signalnog kodeksa ili davanjem ovoga zvučnog signala, a noću davanjem signala
"F" svjetlosnim ili zvučnim signalom. Signalna postaja potvrđuje
prijam obavijesti o nezgodi signalom "C" Međunarodnoga signalnog
kodeksa.

9. Signale, koji brodovima iz točke 2. ove glave označuju da je plovidba
kroz kanal slobodna, odnosno zabranjena, daju dvije signalne postaje i
to:

1) postaja na rtu Jadrija - brodovima koji uplovljavaju u luku Šibenik;

2) postaja na tvrđavi Sv. Ana, koja se nalazi iznad Šibenika - brodovima
koji isplovljavaju iz luke Šibenik.

10. Signalne postaje iz točke 9. ove naredbe označavaju da je plovidba
kanalom slobodna, odnosno zabranjena, isticanjem signala i to:

1) da je plovidba slobodna:

- danju: dvije crne kugle u okomitoj crti, jedna iznad druge,

- noću: dva zelena svjetla u okomitoj crti, jedno iznad drugog, vidljiva
sa svih strana horizonta na udaljenosti od najmanje dvije nautičke milje;

2) da je plovidba zabranjena:

- danju: crveni čunj s vrhom prema gore,

- noću: dva crvena svjetla u okomitoj crti jedno iznad drugog, vidljiva
sa svih strana horizonta na udaljenosti od najmanje dvije nautičke milje.

Smatra se da je plovidba kanalom zabranjena i kad na signalnim postajama
nije istaknut nikakav signal.

11. Ako brod započne plovidbu iz kanala, kanal mora biti zatvoren za
plovidbu drugih brodova.

12. Redoslijed prolaska broda, odnosno plovidbe brodova kroz kanal određuje
se prema vremenu traženja odobrenja za plovidbu. Prednost u redu plovidbe
imaju hrvatski ratni brodovi, kao i brodovi koji obavljaju redovitu prugu
s objavljenim redom plovidbe, ako ispunjavaju ostale uvjete za uplovljenje
u luku, odnosno isplovljenje iz luke Šibenik.

13. Brod do zaključno 50 GT, osim broda s tegljem, mora ploviti desnom
stranom kanala i za vrijeme plovidbe dužan je sklanjati se s puta drugim
brodovima, te ih propuštati pri ulasku, odnosno izlasku iz kanala.

Ako brod koji je dužan tražiti dozvolu za plovidbu kanalom smatra da
brod koji ne podliježe toj obvezi nije postupio prema odredbi iz stavka
1. ove točke, mora ga na to upozoriti s najmanje četiri kratka zvučna signala.

14. Brod koji čeka dozvolu za plovidbu kanalom ne smije ometati plovidbu
broda koji uplovljava ili isplovljava iz kanala.

15. Za hrvatske ratne brodove koji plove u sastavu, dozvolu za plovidbu
kroz kanal traži komandni brod, a dobivena dozvola vrijedi za plovidbu
cijeloga sastava.

16. Brod, dok plovi kanalom, ne smije, osim u slučaju nužde ili radi
sigurnog manevriranja, pretjecati drugi brod ili ploviti brzinom koja može
izazvati valove koji mogu nanijeti štetu brodovima i drugim objektima u
kanalu.

17. Ribarski brod smije u kanalu i njegovim prilazima ribariti samo
sa zasjenjenim svjetlima. Ako ribarski brod svojim svjetlima ometa vidljivost
drugoga broda u kanalu, dužan je na signal broda, koji se sastoji od jednoga
dugog zvučnog signala, ugasiti svjetla za ribarenje.

18. Zabranjeno je sidrenje broda u kanalu i pred vanjskim ulazom u kanal,
na prostoru ograničenom paralelama koje prolaze kroz svjetla Sv. Nikole
i Roženik i meridijanom koji prolazi kroz svjetlo Sv. Nikole, te meridijanom
koji dodiruje najistočniju točku obale otoka Lupec.

19. Sidrenje brodica i kupanje dozvoljeno je samo u uvalama kanala do
njihovoga vanjskog ruba.

III. PLOVIDBA KROZ PAŠMANSKI TJESNAC

1. Granice Pašmanskoga tjesnaca jesu:

1) sa sjeverozapadne strane: crta koja spaja rt Tukljača - svjetlo Ričul
- svjetlo Galešnjak - zapadni rt otočića Bisaga mala i sjeverni rt otočića
Garmenjak;

2) s jugoistočne strane: crta koja spaja uvalu Soline (južno od Biograda
na Moru) s rtom Studenac na otoku Pašmanu.

2. U Pašmanskom tjesnacu utvrđuju se dva plovidbena tijeka:

1) jugozapadni plovidbeni tijek, koji obuhvaća morski prostor ograničen
crtama koje spajaju sjeverni rt otočića Garmenjak - rt Brižine - svjetlo
Pašman - svjetlo Čavatul - sjecište pokrivenoga smjera svjetla Babac i
svjetla Čavatul s jugoistočnom granicom tjesnaca - sjecište jugoistočne
granice tjesnaca s pokrivenim smjerom jugozapadnoga rta otočića Planac
i svjetla Sv. Katarina - svjetlo Sv. Katarina - svjetlo Babac - sjecište
pokrivenoga smjera sredine otočića Čavatul i svjetla Babac sa sjeverozapadnom
granicom tjesnaca.

2) sjeveroistočni plovidbeni tijek, koji obuhvaća morski prostor ograničen
crtama koje spajaju uvalu Soline - svjetlo Biograd na Moru - svjetlo pličine
Koćerka - svjetlo pličine Minerva - svjetlo Ričul - svjetlo Galešnjak -
zapadni rt otočića Bisaga mala - sjecište pokrivenoga smjera sredine otočića
Čavatul i svjetla Babac sa sjeverozapadnom granicom tjesnaca - sjecište
pokrivenoga smjera sredine otočića Čavatul i svjetla Babac sa spojnicom
sjevernoga rta otočića Garmenjak i svjetla Galešnjak - zapadni rt otočića
Komornik - svjetlo Komornik - svjetlo na istočnoj obali otoka Babac - svjetlo
Planac - sjeverni rt otočića Sv. Katarina - sjecište jugoistočne granice
tjesnaca s pokrivenim smjerom jugozapadnoga rta otočića Planac i svjetla
Sv. Katarina.

3. Brod iznad 50 GT mora koristiti plovidbene tijekove iz točke 2. ove
glave i to: jugozapadni plovidbeni tijek, kad plovi u jugoistočnom smjeru,
a sjeveroistočni plovidbeni tijek kad plovi u sjeverozapadnom smjeru.

Iznimno, putnički brod gaza iznad 5 metara smije koristiti jugozapadni
plovidbeni tijek i kad plovi u sjeverozapadnom smjeru, uz uvjet da putem
UKV radio-telefonske postaje emitira poruku sigurnosti (SECURITE), neposredno
prije uplovljenja u tjesnac.

4. Brod iznad 50 GT smije prolaziti:

1) iz jugozapadnoga u sjeveroistočni plovidbeni tijek samo na crtama:
mjesto Pašman - mjesto Turanj i Tkon - Biograd na Moru;

2) iz sjeveroistočnoga u jugozapadni plovidbeni tijek samo na crtama:
Biograd na Moru - Tkon i mjesto Turanj - mjesto Pašman;

3) brod koji plovi na relaciji Biograd na Moru - Tkon i obratno, danju
može ploviti između otočića Planac i otočića Sv. Katarina.

5. Brod koji prelazi iz jednoga u drugi plovidbeni tijek mora dati prednost
brodu koji plovi Pašmanskim tjesnacom, na način utvrđen u točki 3. ove
glave.

6. Hrvatski ratni brodovi u skupini mogu ploviti kroz Pašmanski tjesnac
samo u vrsti po jedan.

Ostali brodovi ne smiju presijecati skupinu brodova iz stavka 1. ove
točke i dužni su čekati dok cijela skupina brodova ne prođe.

7. Brod iznad 50 GT, Pašmanskim tjesnacem može ploviti brzinom do 10
čvorova i to:

1) u jugozapadnom plovidbenom tijeku, od rta Brižine do jugoistočne
granice tjesnaca;

2) u sjeveroistočnom plovidbenom tijeku, od ulaza u tjesnac do svjetla
Komornik.

Odredbe stavka 1. ove točke ne odnose se na hidrokrilni brod i brod
na zračnom jastuku.

8. Svim brodovima zabranjeno je sidrenje i zadržavanje na plovidbenim
tijekovima iz točke 2. ove glave.

9. Na plovidbenim tijekovima iz točke 2. ove glave dozvoljen je ribolov
ostima, udicom i vršom.

Ribolov noću, uz uporabu svjetiljke, smije se obavljati u tjesnacu,
ali samo izvan plovidbenih tijekova, uz uvjet da svjetiljka bude zaklonjena
i da osvjetljava površinu mora promjera najviše 4 metra.

IV. PLOVIDBA KROZ PROLAZ MALI ŽDRELAC

1. Granice prolaza Mali ždrelac (u daljnjem tekstu: prolaz) jesu:

1) sa zapadne strane: crta koja spaja crvene kule na lijevoj strani
kanala do točke koja je udaljena 100 metara od najsjevernije kule u smjeru
0720;

2) s istočne strane: crta koja spaja zelene kule na desnoj strani kanala
do točke koja je udaljena 120 metara od zadnje kule u smjeru 0720;

3) sa sjeverne strane: crta koja spaja dobivene točke iz podtočaka 1)
i 2);

4) s južne strane: crta koja spaja zelenu i crvenu kulu na bloku u moru
110 metara južno od mosta.

2. Prednost u plovidbi prolazom ima brod koji uplovljava sa sjeveroistočne
strane.

Iznimno, putnički brod u redovitoj pruzi s objavljenim redom plovidbe
ima prednost u odnosu na druga plovila.

Brodice i druga plovila do 15 GT, bez obzira na smjer plovidbe, ne smiju
ometati plovidbu broda.

3. Dozvoljena brzina je 8 čvorova.

4. Brod je dužan prije uplovljavanja u prolaz dati dugi zvučni signal.

5. Zabranjeno je sidrenje, zadržavanje i ribolov na prolazu, te neposredno
pred ulazom i izlazom iz prolaza.

V. PLOVIDBA KROZ PROLAZ VELA VRATA

1. Plovidba u prolazu Vela vrata odvija se prema pravilu 10. Međunarodnih
pravila o izbjegavanju sudara na moru i članku 10. Pravilnika o izbjegavanju
sudara na moru ("Narodne novine", br. 17/96);

2. U prolazu Vela vrata određuje se shema odvojenog prometa.

3. Područje odvajanja prometa određeno je središnjom crtom, koja spaja
točke sa zemljopisnim koordinatama: 45 05 00 N 014 14 30 E, 45 07 45 N
014 15 10 E, 45 10 24 N, 014 16 36 E. Područje odvajanja je široko 1 kabel
(0,1 milje) sa svake strane središnje crte razdvajanja. Plovidbeno područje
za brodove koji se služe shemom razdvojene plovidbe, nastavlja se na područje
odvajanja sa svake strane u širini od 7 kabel (0,7 milje), a prema obali
kopna, odnosno prema obali otoka Cresa, nastavlja se zona priobalne plovidbe.

4. Brod, preko 20 metara, mora koristiti istočno područje plovidbe kad
plovi u sjeveroistočnom smjeru, odnosno pri uplovljavanju u Riječki zaljev,
a zapadno područje plovidbe, kad plovi u jugozapadnom smjeru, odnosno pri
isplovljavanju iz Riječkog zaljeva (opći smjer toka plovidbe).

5. Brod se smije koristiti zonom priobalne plovidbe kad može sigurno
ploviti odgovarajućim plovidbenim putem unutar susjedne sheme odvojenog
prometa. Međutim, brodovi kraći od 20 metara, jedrenjaci i brodovi koji
ribaju, mogu se koristiti zonom priobalne plovidbe.

6. Ribarski brod može ribariti na području prolaza Vela vrata, ali mora
davati prednost i sklanjati se s puta brodu - koji plovi u općem smjeru
plovidbe.

VI. PLOVIDBA RIJEKOM NERETVOM

1. Granice plovidbe rijekom Neretvom (u daljnjem tekstu: rijeka) jesu:

1) na ušću crta koja spaja obalno svjetlo na sjevernoj glavi nasipa
s obalnim svjetlom na južnoj glavi nasipa, preko signalne zelene plutače;

2) u Metkoviću - jugozapadna strana mosta preko rijeke Neretve.

2. Brodovi i brodice kad plove rijekom moraju se pridržavati odredaba
Pravilnika o izbjegavanju sudara na moru ("Narodne novine", br.
17/96);

3. Plovidba brodova i brodica rijekom može se obavljati danju i noću,
izuzevši brodove od 150 GT i više, koji prevoze opasne tekuće terete, a
koji mogu ploviti rijekom samo od izlaska do zalaska sunca.

4. Rijekom mogu ploviti brodovi s gazom do 4,5 metra.

5. Kad se radi smanjene vidljivosti ne vidi obala i plovidbene oznake
na rijeci, brodovi ne smiju ploviti rijekom.

6. Brod koji plovi uzvodno dužan je skloniti se s puta brodu koji plovi
nizvodno.

Brodice koje plove rijekom moraju se sklanjati s puta brodovima.

7. Brod smije pretjecati drugi brod samo s njegove lijeve strane (boka).

Brod kojega se pretječe dužan je skrenuti na svoju desnu stranu, ako
to okolnosti plovnoga puta dozvoljavaju, ostavljajući slobodan prolaz brodu
koji pretječe.

8. Brod može tegliti samo po jedan brod privezan uz svaki bok, a ukupna
širina brodova ne smije iznositi više od 30 metara.

9. Kad se dva broda, koja plove u suprotnom smjeru, sretnu na ušću rijeke,
brod koji plovi nizvodno dužan je oglasiti se jednim dugim zvučnim signalom.

Brod koji treba uploviti u rijeku dužan je zaustaviti se ispred ušća
rijeke na dovoljnoj udaljenosti da bi omogućio slobodan i siguran prolaz
brodu koji isplovljava iz rijeke.

10. Brod koji uplovljava u rijeku dužan je javiti se Lučkoj kapetaniji
Ploče, putem UKV uređaja, na kanalu 10 ispred svjetleće plutače "Gumanac",
a brod koji isplovljava iz rijeke, dužan je isto uraditi na 1,5 Nm od ušća.

11. Kad u plovidbi rijekom prolaze pokraj brodova, uređaja na obali
rijeke, mjesta na kojima se izvode hidrotehnički radovi, te naseljenih
mjesta, brodovi i brodice moraju najmanje na udaljenosti od 200 metara
od brodova, uređaja, mjesta na kojima se izvode hidrotehnički radovi, te
naseljenih mjesta, smanjiti brzinu tako da ne ugrožavaju njihovu sigurnost
ili ne nanesu štetu.

12. Zabranjeno je brodovima koji plove rijekom:

1) pretjecati brodove ili sidriti ispred ušća rijeke, na ušću rijeke,
te na ostalim uskim i nepreglednim mjestima rijeke na kojima ometaju ili
bi mogli ometati plovidbu;

2) sidrenje na plovnom putu između svjetleće plutače "Gumanac"
i ušća rijeke, odnosno 500 metara uzvodno ili nizvodno od mosta kod Rogotina;

3) obavljanje iskopa iz rijeke na udaljenosti manjoj od 500 metara uzvodno
ili nizvodno od mosta kod Rogotina;

4) mimoilaženje, pretjecanje ili zaustavljanje ispod mosta ili u neposrednoj
blizini mosta;

5) presijecati put brodovima na način na koji se ometa brzina i smjer
njihove plovidbe.

13. Brodovi i brodice mogu ploviti od ušća do mosta kod Rogotina ako
njihova najviša nepokretna točka (vrha jarbola i sl.) iznosi do 16 metara.
Ova mjera računa se pri najvišem vodostaju rijeke.

14. Brodovi i brodice mogu prolaziti ispod mosta kod Rogotina i to ispod
sredine mosta ako njihova najviša nepokretna točka (vrha jarbola i sl.)
iznosi do 14 metara, a ispod strana mosta kod stupova, ako njihova najviša
nepokretna točka iznosi 11 metara. Ova mjera računa se pri najvišem vodostaju
rijeke.

Zabranjeno je brodovima ploviti između stupova mosta i obale.

15. Brod koji plovi nizvodno mora imati sidro na krmi spremno za obaranje.

16. Brod ili brodica koji za vrijeme plovidbe rijekom postane nesposoban
za manevriranje, mora se usidriti na mjestu na kojem ne može ometati sigurnu
plovidbu drugih brodova.

17. Svaki usidreni brod dužan je, osim sidrenog bijelog svjetla na prednjem
dijelu, noću istaknuti jedno sidreno bijelo svjetlo na krmi.

18. Kad brod, odnosno brodica, ne obavlja radove na rijeci, dužan je
skloniti uređaje i opremu za rad tako da ne strše iznad bokova i povući
se prema obali rijeke, da bi omogućio slobodan prolaz drugim brodovima.

19. Zabranjeno je vezivati brodove i brodice za plovidbene oznake i
naprave i kretati se po njima.

20. Zabranjeno je postavljati preko rijeke, iznad rijeke, na površini
ili dnu rijeke priveze ili druge zapreke koje ometaju slobodan prolaz rijekom.

21. Dozvoljeno je postavljanje električnih i drugih vodova, kabela,
cijevi i sličnih uređaja iznad rijeke, na površini rijeke, na dnu ili u
podzemlju rijeke, ako ti objekti neće ometati sigurnost plovidbe.

Postavljanje objekata iz stavka 1. ove točke dozvoljeno je uz prethodno
pribavljenu suglasnost Lučke kapetanije Ploče.

VII. PLOVIDBA RIJEKOM ZRMANJOM

1. Granice plovidbe rijekom Zrmanjom (u daljnjem tekstu: rijeka) jesu:

1) Na ušću - crta koja spaja rt Rijeka - signalna plutača - signalna
oznaka broj 2 - rt Struga;

2) Most na rijeci Zrmanji u Obrovcu;

3) Korito rijeke između zelenih i crvenih signalnih oznaka.

2. Rijekom mogu ploviti brodovi veličine i gaza kojeg odredi Lučka kapetanija
Zadar.

3. Brod koji plovi u redovitoj pruzi s objavljenim redom plovidbe, kao
i brodica, mogu bez dozvole ploviti rijekom.

Ostali brodovi mogu ploviti rijekom samo ako su prethodno dobili dozvolu.

4. Dozvolu za plovidbu rijekom izdaje Lučka kapetanija Zadar, Ispostava
Novigrad.

Dozvola se traži telefonom, UKV radijskom postajom ili na drugi način.

5. Redoslijed plovidbe rijekom određuje Ispostava Novigrad, vodeći računa
o vodostaju rijeke, brzini struje, veličini i gazu broda i sl.

Prednost za plovidbe imaju hrvatski ratni brodovi.

6. Brodovi i brodice ne smiju ploviti rijekom brzinom većom od 8 čvorova,
osim u slučaju nužde.

Iznimno, brodica može ploviti rijekom većom brzinom od 8 čvorova, uz
uvjet da ne stvara valove visine iznad 0,5 metara.

7. Zabranjeno je sidrenje i zaustavljanje na rijeci, osim u slučaju
nužde.

8. Brodovima je zabranjena plovidba rijekom noću, te kad se radi smanjene
vidljivosti ne vidi obala.

9. U plovidbi rijekom primjenjuju se odredbe Pravilnika o izbjegavanju
sudara na moru ("Narodne novine", br. 17/96).

10. U plovidbi brodova i brodica rijekom primjenjuju se i odredbe točaka
6., 7. i 9., točke 12. podtočaka 1), 4), točaka 15., 17. i 20. glave VI.
ove naredbe.

VIII. ZABRANA PLOVIDBE PELJEŠKIM, KOLOČEPSKIM KANALOM, TE DIJELOVIMA
SREDNJEGA KANALA, MURTERSKOGA MORA I ŽIRJANSKOGA KANALA

1. Zabranjuje se plovidba brodova Pelješkim i Koločepskim kanalom i
dijelovima Srednjega kanala, Murterskoga mora i Žirjanskoga kanala i to:

1) teretnim brodovima iznad 500 GT;

2) teretnim brodovima koji prevoze opasne tvari, odnosno teretnim brodovima
koji nisu degazirani;

2. Zabranjeno područje plovidbe, prema ovoj naredbi, obuhvaća:

1) Pelješki kanal - sa sjeverozapadne strane spojnica između pozicija:
svjetlo na rtu Osičac - svjetlo u luci Račišće (Korčula); s jugoistočne
strane spojnice između pozicija: svjetlo na rtu Ražnjić (Korčula) - svjetionik
Sestrice - obala poluotoka Pelješca (zaljev Trstenica);

2) Koločepski kanal - sjeverno od spojnica između pozicija: rt Vratnik
- rt Biskup (Jakljan) - Rt Kuk (Lopud) - svjetlo na rtu Bat (luka Zaton);

3) dio Srednjega kanala, Murterskoga mora i Žirjanskoga kanala - sa
sjeverozapadne strane crta koja spaja otočić Golac - sjeverozapadni rt
otoka Tun V. - rt Križ (otok Sestrunj) - otočić Jidula - rt Sv. Petar (otok
Ugljan); s jugoistočne strane crta koja spaja rt Opat (otok Kornat) - svjetionik
Blitvenica - otočić Mažirina - svjetlo na rtu Jadrija.

3. Iznimno, Lučka kapetanija Dubrovnik može, u slučaju više sile, dozvoliti
plovidbu zabranjenu točkom 2. ove glave.

4. Brod koji dolazi u remontno brodogradilište u uvali Lamjana Vela,
smije ploviti područjem iz točke 2. podtočke 3) ove glave.

5. Iznimno, brodovi iz točke 1. ove glave manji od 5000 GT, ako imaju
ukrcanoga obalnog peljara, mogu od 1. listopada do 31. ožujka ploviti u
područjima iz točke 2. ove glave.

IX. KAZNENE ODREDBE

1. Novčanom kaznom od 800,00 do 2.500,00 kuna kaznit će se za pomorski
prekršaj pravna osoba:

1) ako preko rijeke, iznad rijeke, na površini ili dnu rijeke postavlja
priveze ili druge zapreke koje ometaju slobodan prolaz rijekom (glava VI.
točka 20. i glava VII. točka 10.)

2) ako iznad rijeke, na površini rijeke, na dnu ili u podzemlju rijeke
postavlja električne i druge vodove, kabele, cijevi i slične uređaje koji
ometaju sigurnu plovidbu ili ih postavlja bez suglasnosti ovlaštenoga tijela
(glava VI. točka 21).

Za pomorski prekršaj iz podtočaka 1) i 2) ove točke, kaznit će se i
odgovorna osoba u pravnoj osobi, te fizička osoba novčanom kaznom od 300,00
do 1.000,00 kuna.

2. Novčanom kaznom od 400,00 do 1.000,00 kuna kuznit će se za pomorski
prekršaj zapovjednik broda, odnosno osoba koja ga zamjenjuje:

1) ako se za vrijeme plovidbe brodom na rijeci ne pridržava odredbi
Pravilnika o izbjegavanju sudara na moru (glava VI. točka 2. i glava VII.
točka 9.);

2) ako plovi brodom od 150 GT i više, koji prevozi opasne tekuće terete,
prije izlaska i poslije zalaska sunca (glava VI. točka 3.);

3) ako brodom plovi rijekom kad se radi smanjene vidljivosti ne vidi
obala i plovidbene oznake (glava VI. točka 5.);

4) ako brodom plovi rijekom uzvodno i ne sklanja se s puta brodu koji
plovi nizvodno (glava VI. točka 6. i glava VII. točka 10.);

5) ako brod pretječe drugi brod s njegove lijeve strane (boka), odnosno
ako brodom kojega se pretječe ne skrene na svoju desnu stranu, ako to okolnosti
plovnoga puta dozvoljavaju i oslobodi slobodan prolaz brodu koji pretječe
(glava VI. točka 7. i glava VII. točka 10);

6) ako brodom tegli više od jednoga broda privezanoga uz bok ili je
ukupna širina tegljača i teglenih brodova veća od 30 metara (glava VI.
točka 8);

7) ako plovi rijekom bez dozvole za plovidbu ovlaštene lučke kapetanije,
odnosno ispostave (glava VI. točka 10. i glava VII. točka 3);

8) ako postupa suprotno zabrani iz glave VI. točke 12., kao i glave
VII. točke 10. ove naredbe;

9) ako brodom plovi između stupova obale i mosta (glava VI. točka 14.
stavak 2.);

10) ako usidreni brod noću nema propisana svjetla (glava VI. točka 17.
i glava VII. točka 10.);

11) ako brodom plovi rijekom noću, te kad se radi smanjene vidljivosti
ne vidi obala (glava VII. točka 8.);

12) ako plovi brodom suprotno odredbama iz glave VIII. ove naredbe.

Za pomorski prekršaj iz podtočaka 1), 4) i 10) ove točke, kaznit će
se i voditelj brodice novčanom kaznom od 200,00 do 600,00 kuna.

2. Novčanom kaznom od 300,00 do 1.000,00 kuna kaznit će se za pomorski
prekršaj zapovjednik broda, odnosno osoba koja ga zamjenjuje:

1) ako brod plovi rijekom koji ima veći gaz od 4,5 metara (glava VI.
točka 4.);

2) ako brodom, odnosno brodicom pri susretu s drugim brodom, odnosno
brodicom prilikom uplovljavanja, odnosno isplovljavanja iz ušća rijeke,
postupa suprotno odredbama iz glave VI. točke 9. i glave VII. točke 10.;

3) ako prilikom plovidbe rijekom pokraj drugih brodova, odnosno brodica,
uređaja na obali rijeke ili mjesta na kojima se izvode hidrotehnički radovi,
kao i pored naseljenih mjesta, ne smanji brzinu tako da ne ugrozi njihovu
sigurnost (glava VI. točka 11.);

4) ako plovi brodom, odnosno brodicom ispod mosta kod Rogotina, suprotno
odredbama glave VI. točke 14. stavka 1. ove naredbe;

5) ako brod koji plovi nizvodno nema sidro na krmi, spremno za obaranje
(glava VI. točka 15. i glava VII. točka 10.);

6) ako brod, odnosno brodica ne postupi u skladu s odredbama glave VI.
točke 16. ove naredbe;

7) ako brod odnosno brodica koja obavlja radove na rijeci, ne skloni
uređaje i opremu za rad na način u skladu s odredbom glave VI. točke 18.
ove naredbe;

8) ako brod, odnosno brodica plovi rijekom suprotno odredbi glave VII.
točke 6. ove naredbe;

9) ako se brod usidri ili zaustavi na rijeci (glava VII. točka 7.).

Za pomorski prekršaj iz podtočaka 2), 4), 6), 7), 8) i 9) ove točke,
kaznit će se i voditelj brodice novčanom kaznom od 100,00 do 500,00 kuna.

4. Novčanom kaznom od 250,00 do 1.000,00 kuna kaznit će se za pomorski
prekršaj zapovjednik broda ili osoba koja ga zamjenjuje:

1) ako brodom uplovi u kanal ili isplovi iz kanala, bez dozvole signalne
postaje (glava II. točka 2.);

2) ako brodom većim od 20.000 DWT uplovi u kanal ili isplovi iz kanala
bez dvaju tegljača, odnosno ako brod veći od 10.000 DWT plovi kanalom Sv.
Ante bez jednoga tegljača (glava II. točka 3.);

3) ako brodom za vrijeme plovidbe kroz kanal postupa suprotno odredbama
glave II. točke 13. stavka 1. i glave II. točke 16. ove naredbe;

4) ako brod koji čeka dozvolu za plovidbu kanalom, ometa plovidbu broda
koji uplovljava ili isplovljava iz kanala (glava II. točka 14);

5) ako brod, odnosno brodica za vrijeme plovidbe Pašmanskim tjesnacem
ne koristi prolaze za plovidbu, odnosno ne plovi u skladu s odredbama glave
III. točaka 3., 4. i 5. ove naredbe;

6) ako brodom presijeca skupinu hrvatskih ratnih brodova koja plovi
Pašmanskim tjesnacem (glava III. točka 6. stavak 2.);

7) ako u plovidbi brodom, odnosno brodicom kroz prolaz Mali ždrelac
ne daje prednost putničkom brodu na redovitoj pruzi, u skladu s odredbom
glave IV. točke 2. stavka 2. ove naredbe;

8) ako brod za vrijeme plovidbe kroz prolaz Vela vrata ne koristi shemu
razdvojene plovidbe, u skladu s odredbom glave V. točke 3. ove naredbe;

9) ako brod preko 20 metara duljine postupi suprotno odredbi glave V.
točke 4. ove naredbe;

10) ako ribarski brod za vrijeme ribarenja u prolazu Vela vrata ne daje
prednost i ne sklanja se s puta brodu koji plovi u općem smjeru plovidbe
(glava V. točka 6.).

Za pomorski prekršaj iz podtočke 7) ove točke, kaznit će se i voditelj
brodice kaznom od 150,00 do 500,00 kuna.

5. Novčanom kaznom od 150,00 do 800,00 kuna kaznit će se za po morski
prekršaj zapovjednik broda ili osoba koja ga zamjenjuje:

1) ako brod koji se namjerava zadržati u kanalu ne obavijesti signalnu
postaju da će se zadržati u kanalu (glava II. točka 7.);

2) ako brod pretrpi nezgodu u kanalu i o tome ne obavijesti signalnu
postaju ili je ne obavijesti na propisani način (glava II. točka 8.);

3) ako brod plovi kanalom suprotno redoslijedu plovidbe, utvrđenom u
glavi II. točki 12. ove naredbe;

4) ako ribarski brod koji ribari u kanalu i njegovim prilazima postupa
suprotno odredbi glave II. točke 17. ove naredbe;

5) ako brod sidri suprotno odredbi glave II. točke 18. ove naredbe;

6) ako brod iznad 50 GT plovi Pašmanskim tjesnacem brzinom većnom od
10 čvorova (glava III. točka 7.).

7) ako brod sidri ili se zadržava ispred ulaza ili izlaza, kao i u plovidbenim
tijekovima (glava III. točka 8.);

8) ako brodom, odnosno brodicom obavlja ribolov suprotno odredbi glave
III. točke 9. ove naredbe;

9) ako u prolazu Mali ždrelac plovi brodom, odnosno brodicom, brzinom
većom od 8 čvorova (glava IV. točka 3.);

10) ako brod, odnosno brodica sidri, zadržava se ili obavlja ribolov
na prolazu, te neposredno pred ulazom i izlazom iz prolaza (glava IV. točka
5.);

11) ako brodom prelazi iz istočnog u zapadno područje plovidbe, suprotno
odredbi glave V. točke 4. ove naredbe.

Za pomorski prekršaj iz podtočaka 8) i 10) ove točke, kaznit će se i
voditelj brodice kaznom od 100,00 do 400,00 kuna.

X. PRIJELAZNE I ZAVRŠNE ODREDBE

1. Danom stupanja na snagu ove naredbe prestaju važiti:

1) Naredba o plovidbi rijekom Neretvom, Zrmanjom i Savom ("Narodne
novine", br. 25/80, 21/85, 10/89 i 18/90), u dijelu koji se odnosi
na reguliranje plovidbe rijekama Neretvom i Zrmanjom;

2) Naredba o plovidbi u prolazu u šibensku luku, u Pašmanskom tjesnacu,
u prolazu Mali Ždrelac i Vela Vrata, te u predjelu rta Marlera ("Narodne
novine", br. 47/79, 10/89 i 18/90);

3) Naredba o zabrani plovidbe Pelješkim i Koločepskim kanalom i dijelovima
Srednjeg kanala, Murterskog mora i Žirjanskog kanala ("Narodne novine",
br. 53/91).

2. Ova naredba stupa na snagu osam dana nakon objave u "Narodnim
novinama".

Klasa: 011-01/97-02/09
Ur. broj: 530-02-97-2
Zagreb, 4. ožujka 1997.

Ministar
**mr. Željko Lužavec,** v. r.

Naredba, NN 28/1997-385